钦定古今图书集成/方舆汇编/边裔典/第108卷 > 《山海经》 > 南昌国
## 钦定古今图书集成/方舆汇编/边裔典/第108卷 > 《山海经》 > 南昌国

敬宗皇帝宝历元年，南昌国献玳瑁盆、浮光裘、夜明
犀。其国有酒山、紫海，盖山有泉，其味如酒，饮之甚美，
醉则经月不醒。紫海水色如烂葚，可以染衣，其龙鱼
龟鳖、砂石草木，无不紫焉。玳瑁盆可容十斛，外以金
玉饰之。及盛夏，上置于殿内，贮水令满，遣嫔御持金
银杓酌水相沃，以为嬉戏，终不竭焉。浮光裘，即海水
染其色也，以五彩蹙成龙凤，各一千三百，络以九色
真珠。上衣之以猎北苑，为朝日所照，而光彩动摇，观
者皆眩其目，上亦不为之贵。一日，驰马从禽，忽值暴
雨，而浮光裘略无沾润，上方叹为异物也。夜明犀，其
状类通天，夜则光明可照百步，覆缯千重，终不能掩
其辉焕。上令解为腰带，每游猎，夜则不施蜡炬，有如
昼日。